Volta al Pantà de Santa Fe del Montseny · Mas Romeu · Arbúcies · Montseny
LLOC: Parc Natural del Montseny | SORTIDA: Santa Fe del Montseny
DIFICULTAT TÈCNICA: Baixa | DIFICULTAT FÍSICA: Baixa
CIRCULAR: Si | DISTÀNCIA: 3 km
El Parc Natural del Montseny és d'entre tots els massissos i totes les muntanyes de casa nostra, segurament el o un dels més emblemàtics i més concorreguts. Ja sigui pel seu fàcil accés, la seva proximitat amb la ciutat comtal, o l'espectacularitat de les seves rutes, carenes i fagedes, és un dels punts de referència de l'excursionisme català.
Just al bell mig del Parc, i sota la protecció i la vigilància permanent del Turó de l'Home i Les Agudes, fent paret amb el Turó de Morou i banyant la fageda del Montseny, hi ha el Pantà de Santa Fe.
A principis del s.XX, Ramón Montaner, un editor de Barcelona, va comprar la Vall de Santa Fe amb la intenció de construir un hotel de Luxe, les obres del qual van començar el 1910. Per subministrar d'electricitat la infraestructura, es va construir l'embassament de l'Estanyol, que ràpidament quedà petit, i s'optà per contruir-ne un de més gran (el que coneixem actualment). L'obra, que va començar el 1920, l'havia de dur a terme el famós arquitecte Domenech i Montaner (nebot del mateix Ramón de Montaner), però va acabar sent el seu fill Pere Domènech i Roura, el que es va fer càrrec del nou embassament. Les obres van finalitzar el 1935, i amb una presa de 24 metres d'altura, 14 metres de base i 899.000m cúbics de capacitat, ha acabat formant part del paisatge de la vall, sense la qual no es podria entendre el seu actual ecosistema, i les activitats de lleure i cultura que s'hi aglutinen al seu voltant.
L'excursió que us portem avui, és precisament encerclar aquest embassament, i gaudir de l'espectacular fageda que l'envolta. Més que una excursió, és una passejada de 3 km, que en 45 minuts la tindrem enllestida.
Deixarem el cotxe al mateix aparcament de Santa Fe del Montseny, i des d'Allà agafarem les escales que surten just pel darrere de l'antiga ermita romànica de Santa Fe. A baix d'aquest petit corriolet d'uns escassos 20 metres de llarg, trobarem el final del camí adaptat ( hi ha un itinerari alternatiu per a persones amb mobilitat reduïda), i creuarem la riera de Santa Fe pel pont de fusta que tenim al davant. Un cop aquí, deixarem el camí adaptat, i l'escola de Natura a mà esquerra, per començar a endinsar-nos pel sender que voreja el pantà, un bonic i natural recorregut que de mica en mica s'anirà submergint dins de la fageda, tot superant en qüestió de moments el primer i ja abandonat embassament de l'Estanyol. L'itinerari segueix recte davant nostre, però si volem, podem baixar fins davant de la presa, i anar resseguint el riu durant un centenar de metres, ja que ens regala un grapat de gorgs i tobogants naturals d'aigua que s'han creat al llit rocós del riu.
En qüestió de 5 minuts ja entreveurem a través dels arbres l'inici de l'embassament, i serà just en aquest indret, on després de baixar una cinquantena de metres per un camí ja més ample, entrarem al que és la ronda del pantà, amb l'aigua a mà dreta arran dels peus quan està ben crescut, i la fageda cobrint-nos en forma de túnel pel marge del Turó de Morou.
La volta serà ràpida, i un cop al capdamunt de la presa, només ens quedarà una agradable passejada, aquesta vegada en lleugera pujada. No té cap tipus de pèrdua, i just quan el camí es comenci a suavitzar, ens trobarem amb un conjunt de grans roques, que poden semblar un bosc més típic potser d'Ordesa, que no pas del prelitoral. D'es d'aquest indret, ja s'entreveu l'edifici de la "pajarera" de Santa Fe, un cobert amb el lateral de finestres de vidre, que fa anys era el lloc on els excursionistes feien l'entrepà i el cafè.
Esperem que gaudiu molt aquesta excursió, tant lleugera com bonica, i que els menuts que us hi acompanyin descobreixin un món ple de sorpreses i natura.
Per a poder aprofitar molt més la sortida i inclús allargar-la amb algun altre itinerari de la zona, us recomanem portar el mapa-guia excursionista de la zona d'Editorial Alpina.
Una ermita amb llegenda
Passeig per la Riera d'Arbúcies
Gaudeix de la Tardor